BG Официален вестник на Европейския съюз C 137/27

Съобщение от френското правителство във връзка с Директива 94/22/ЕО на Европейския парламент и на Съвета относно условията за предоставяне и ползване на разрешения за търсене, проучване и добив на въглеводороди (1)

(Известие във връзка със заявление за искане на разрешение с изключителни права за търсене на находища на конвенционални течни или газообразни въглеводороди, наречено „Разрешение за Parentis Maritime Sud“)

(Текст от значение за ЕИП)

(2015/C 137/04)

Със заявление от 30 юни 2014 г. дружествата Red Rio Petroleum Ltd. (№ 69, 9 Albert Embankment, London SE1 7HD, Великобритания) и Saturn Petroleum Ltd. (TM Services (UK) Ltd., 5 Charterhouse Sq, London EC1M 6PX, Великобритания) поискаха за срок от пет години изключително разрешение за търсене на находища на конвенционални течни и газообразни въглеводороди, наречено „Разрешение за Parentis Maritime Sud“, отнасящо се за територия в департаментите Landes и Pyrénées-Atlantiques.

Периметърът по това разрешение е определен от отсечките, свързващи посочените по-долу точки:

Точки Точките са по геодезичната мрежа RGF93, чийто начален меридиан е Гринуичкият, както следва: A Пресечната точка на паралела 44°06′00″ с разделителната линия между френската и испанската изключителни икономически зони B Пресечната точка на паралела 44°06′00″ с бреговата линия на френското атлантическо крайбрежие C Пресечната точка на бреговата линия на френското атлантическо крайбрежие с френско-испанската граница.

Площта на така определения район е около 3 587 km2.

Подаване на заявления и критерии за предоставяне на разрешения

Подателите на първоначалното заявление за Parentis Maritime Sud и на конкурентни заявления трябва да отговарят на необходимите условия за предоставянето на разрешение, определени в членове 4 и 5 от Указ № 2006-648 от 2 юни 2006 г. (изменен) относно правата за миннодобивни работи и правата за подземно съхранение (Официален вестник на Френската република от 3 юни 2006 г.).

Заинтересованите дружества могат да подадат конкурентни заявления в срок от деветдесет дни, считано от датата на публикуване на настоящото известие, съгласно условията и реда, обобщени в „Известие относно придобиването на разрешения за миннодобивни работи във Франция“, публикувано в Официален вестник на Европейските общности С 374 от 30 декември 1994 г., стр. 11, и определени с Указ № 2006-648 от 2 юни 2006 г. (изменен) относно разрешенията за миннодобивни работи и правата за подземно съхранение (Официален вестник на Френската република от 3 юни 2006 г.).

Конкурентни заявления могат да се подават в Министерството на екологията, устойчивото развитие и енергетиката на посочения по-долу адрес. Решенията по искането за Parentis Maritime Sud и по конкурентните искания ще бъдат взети в периода до 16 август 2016 г.

Условия и изисквания относно упражняване на дейността и нейното прекратяване

Подателите на заявления се поканват да се запознаят с разпоредбите на членове L. 161-1 и L. 161-2 от Кодекса за минното дело и с Указ № 2006-649 от 2 юни 2006 г. (изменен) относно миннодобивните работи, работите по подземното съхранение и инспекцията по мините и подземното съхранение (Официален вестник на Френската република от 3 юни 2006 г.).

Всякакви допълнителни разяснения могат да бъдат получени от Министерството на екологията, устойчивото развитие и енергетиката, и по-специално от Бюрото за търсене и добив на въглеводороди (Bureau exploration et production des hydrocarbures (Tour Séquoia, 1, place Carpeaux, 92800 Puteaux, France, тел. +33 140819527).

Нормативните разпоредби, упоменати по-горе, са достъпни на интернет страницата Légifrance: http://www.legifrance.gouv.fr

(1) ОВ L 164, 30.6.1994 г., стр. 3.